
Kapitel 1


Vendepunktet


Monitorerne i sikkerhedsrummet kørte som sædvanligt i et grønt skær med kameraerne strategisk placeret i hele basen. Foruden sikkerhed fungerede rummet som en overvågningspost, hvor der altid var bemanding, som sørgede for at ingen uvedkommende fik adgang til basen. General Opak så frem og tilbage på skærmene imens han ventede på budskab fra et hold tropper, han havde sendt af sted kort forinden. Endelig havde de fanget hende. Sådan en forræderisk adfærd skulle ikke gå ustraffet hen. I alt den tid som WTW har eksisteret, har Opak aldrig oplevet en phaser vende organisationen ryggen, og værre endnu, til fordel for en af de forbistrede spioner. Det var hans organisation, og den havde gjort så meget godt for verden, så det var fuldstændig forrykt at gå imod den. Tropperne viste sig på en monitor, og imellem dem gik en kvinde med kort blondt hår iført nogle mere end almindeligt tykke håndjern. Det var synd, at det netop skulle være hende, synes Opak, da hun var en af deres bedste agenter. Han havde sågar selv været med til at træne hende. Det gav et sæt i Opak, da han så Sarah iført håndjern. Det var ikke en decideret glæde han følte, men han kunne ikke lade være med at føle en vis tilfredshed i denne ellers tragiske situation. Sarah ruskede i håndjernene, som bevægede sig lidt mere end hvad der for normale mennesker var fysisk muligt. Det var som om hendes arme gik igennem det inderste lag af håndjernene. Opak tog mikrofonen, som stod ved en af monitorerne, og sagde, ”Du af alle mennesker burde vide, at de håndjern er ubrydelige, selv for en som dig.” Stemmen lød over den del af basen, som Sarah og tropperne gik på, stod nogle højtalere oppe på væggene. Der var en ironisk tone i stemmen, da Sarah udmærket var klar over håndjernenes opbygning. Hun havde selv været med til at designe dem.


Tropperne førte fangen videre, og Opak kunne følge med på forskellige skærme. ”Hvordan kunne du tro, at vi ville lade jer slippe af sted med at stjæle hybriderne?” Opak fortsatte over højtalerne.


”Du ved udmærket godt, at de tilhører WTW, og ingen skal stå i vejen for mig, end ikke dig.”


Imens Opak fulgte Sarah på skærmene, var der på en anden skærm nogle tropper som var ved at sætte en baby og en 3-årig dreng ind i et andet værelse. Babyen græd løs og drengen blev ved med at spørge efter sin mor. Tropperne prøvede at trøste babyen og berolige drengen med, at hans mor lige skulle snakke med chefen, inden de kunne se hende igen. Drengen var dog klar over, at der var noget galt, og blev ved med at spørge ind til sin mor. Han kunne dog ikke helt finde ud af, hvad der var galt. Generalen så på de to drenge og tænkte på mulighederne. Han var dog klar over, at det var en optimistisk tanke, for ingen vidste om en hybrid ville udvikle sig til noget mere end dets forældre eller måske endda gå den anden vej og blive et normalt menneske. Ikke desto mindre ville han ikke tage nogen chancer. Drengene skulle være i hans varetægt. Så kunne han vide med sikkerhed, at de udviklede sig på den rigtige side, hvis det viste sig, at de havde arvet nogle evner. Han var også godt klar over, at dette medførte en afsked med en af hans bedste agenter. Drengene ville følge deres mor, så længe hun var i live.


Generalen forlod sikkerhedsrummet og gik ned til afhøringslokalet. Ved denne særlige lejlighed var afhøringslokalet blevet udstyret med ekstra bemanding og en læge, som havde en masse udstyr til rådighed på et bord. Der lå skalpeller, pincetter og reagensglas med forskellige væsker. For enden af bordet lå en sprøjte, som helt åbenlyst var den giftsprøjte, lægen skulle bruge på Sarah. De var godt klar over, at Sarah ikke ville være den nemmeste person at give sprøjten, og derfor var Opak selv trådt op. Hans utraditionelle metoder ville være en god assistance for at få dødsstraffen udført. Opak havde ikke noget imod at bryde loven til tider, men han var alligevel godt tilfreds med, at basen lå i Nevada, hvor dødsstraf endnu var lovligt. Med en organisation som WTW var lovbrud til tider nødvendigt for at tjene et højere formål, og det havde Opak også gjort Præsidenten bekendt med.


WTW (i daglig tale kaldet vtv) var et tophemmeligt projekt, som Opak startede op i starten af 80’erne med Præsidentens godkendelse samt landets penge. Opak fik overtalt Præsidenten ved at vise sine helt særlige evner, så WTW kunne forhindre en fremtidig Vietnamkrig. Opaks tropper var nogle af verdens bedste, og Opak var en kendis blandt militærfolk for hans rolle i krigen. Da Vietnam stadigvæk var et meget ømtåleligt emne dengang, blev WTW oprettet og bevilget en helvedes masse penge.


Sarah var allerede i lokalet omringet af tropper, da Opak ankom. Hun var sat på en briks midt i rummet, hvor både arme og ben var blevet spændt fast i nogle lige så tykke håndjern, som dem hun var iført tidligere. ”Nå Sarah”, begyndte generalen. ”Skal vi ikke gøre os bare en smule nyttige, inden vi forlader denne verden?” Sarah blev ikke skræmt af situationen, men hun frygtede, hvad Opak ville gøre mod hendes børn. Hun vidste, at han var indstillet på at gå meget langt for at finde ud af, om de havde arvet forældrenes særlige evner. ”Du kunne jo fortælle mig, hvor din undskyldning for en mand befinder sig, så jeg kan spare tid på at finde og dræbe ham. Så skal jeg nok undlade at torturere ham og give ham en hurtig død.” Sarah så blot på Opak med væmmelse. Han var en mand, som hun i mange år havde set op til, og han havde da også fået udrettet meget godt, men de sidste få år var hans utraditionelle metoder eskaleret så drastisk, at hun ikke længere kunne genkende den general, hun tidligere respekterede. Særligt da Opak fandt ud af Sarahs forhold til en af spionerne, blev han et helt andet menneske. Hun var blevet oplært til at hade stealths, eller spionerne som Opak kaldte dem, men da hun kom tæt på en af dem, fandt hun ud af, at de også blot var mennesker, og at en stealth ikke var ens betydende med ondskab. Hun så længe på Opak og fortrak ikke en mine, men han var også helt rolig. Han havde både fået hende spærret inde og fanget hendes to hybrider. Det var kun et spørgsmål om tid, før den forbandede spion ville være i hans varetægt. ”Vi kan selvfølgelig også snakke lidt om dine børn.” Det gav et sæt i Sarah, da han nævnte dem. Nu var hun gået fra rolig til ophidset. ”Hvis du gør dem noget, så skal jeg love dig for at,” Sarah blev afbrudt midt i sin sætning. ”At hvad? At din uduelige mand skulle kunne røre mig? De latterlige spioner kan ikke finde ud af noget andet end at gemme sig.” Opak var bestemt i sin tone, for hun skulle ikke glemme, hvilken situation hun sad i. ”Vi har haft nogle gode år Sarah, og jeg vil savne at have dig ved min side. Du var sgu en god agent.” Generalen gav tegn til lægen, som klargjorde sprøjten.


I mellemtiden skete der noget i sikkerhedsrummet. Opak havde været så opsat på tilfangetagelsen af Sarah og hybriderne, at han havde glemt at få en vagt til at tage tjansen i rummet. På en af monitorerne kørte kameraet fra en af gangene, hvor fire tropper stod, to på hver sin side ad gangen som silhuetter i det grønne lys. Fra venstre side kom en silhuet som viste sig som en rød figur på skærmen, der lyste kraftigt op. Tropperne lod ikke til at reagere på denne person som nu stod imellem dem. Foruden at de ikke havde deres stealthvision briller – bedre kendt som SV briller - på, var de i fuld gang med at snakke om hele Sarah episoden. Generalen havde længe været efter hende, og det var først nu lykkedes ham at fange hende, hvilket gjorde samtalen meget intens.


SV var standardudstyr på WTW uniformerne, og de hemmelige agenter, som Sarah tidligere var en del af, havde et par SV’ere som lignede almindelige solbriller. Soldaternes derimod lignede nightvisiongoggles. De kunne det samme, men da den kompakte version var langt dyrere, blev den kun betroet de bedste agenter. Foruden deres evne til at se stealths havde de også en kikkertfunktion.


Den røde silhuet trak en pistol op, som også sås som en rød plamage på skærmen. Han skød en pil mod hver af de fire soldater, inden de nåede at reagere. Der kom ikke noget brag, da det var en lyddæmpet bedøvelsespistol og soldaterne blev blot bedøvet. Den røde silhuet skyndte sig videre, hvor den kunne ses på en anden skærm med lige så mange soldater. Disse havde reageret på nogle lyde, som måtte have været da de andre soldater havde ramt gulvet. Tre af dem var i færd med at tage deres SV på, og den sidste trak sin radio frem. Den røde silhuet var hurtig til at tage ham med radioen ned, og nåede to af de andre, men den fjerde havde undveget skuddet og fået sin SV på. Han sprang frem mod silhuetten og slog ham et par gange i hovedet. Det første slag gik ind, men silhuetten fik afværget de næste. Han blev lidt omtumlet af slaget, men var hurtigt klar igen, og slyngede nu et par slag imod soldaten. De var begge yderst trænede indenfor kampsport, så kampen var ret jævnbyrdig. Silhuetten kastede sig over soldaten, og de røg ned på gulvet med soldaten nederst. Silhuetten kendte SV’ens opbygning, og gik derfor efter den, hvor han fik fat i en ledning på undersiden af den, imens de rodede rundt på gulvet og prøvede at overmande hinanden. Det lykkedes ham at rive ledningen ud, og pludselig virkede soldatens bevægelser meget tilfældige, som om han ikke kunne se sin modstander. Silhuetten fik derfor let ved at overmande soldaten. Han trak en spids genstand op og stak soldaten, hvorved også han besvimede, så silhuetten kunne løbe videre.


Fra sikkerhedsrummet kunne det ses på skærmen over afhøringslokalet, at den røde silhuet var trådt ind og listede sig hen til Sarah. Uden de store bevægelser fik silhuetten manøvreret sig frem, og stod nu ved siden af briksen, hvor Sarah lå. Igen her var der ingen som reagerede på den nyligt ankommende. Opak havde givet tegn til lægen, som var på vej med sprøjten. Sarah hørte pludselig en hvisken i sit højre øre: ”Tag min hånd.” ”Will” tænkte Sarah, mens hun anstrengte sig for ikke at ændre sit stramme ansigtsudtryk. Hun forsøgte at fange en hånd i luften ved sin egen højre hånd, som stadig var spændt fast. Samtidig afledte hun Opaks opmærksomhed ved at tale til ham. ”Jeg skal personligt sørge for, at du en dag vil fortryde at have forsøgt at tage mine børn fra mig.” Der lød en latter fra Opak: ”Forsøg, jamen kære Sarah et forsøg er jo tegn på, at noget er mislykket. Dine børn er under min varetægt, og jeg vil træne dem som mine nye agenter. Med lidt held har de arvet moderens fysiske og psykiske evner, og ikke blevet smittet alt for meget af spionsiden.” Will stoppede op et kort øjeblik, da han fik et slemt flashback med hele situationen, hvor han sad fastspændt på en briks og en nål på vej imod ham. Han vidste dog, at tiden var knap, så han kom hurtigt til hægterne og brugte Sarahs afledning til at føre sin plan videre. Først tog han sit håndled i Sarahs hånd, og så brugte han sin egen hånd til at gå ind i håndjernet. På skærmen kunne den røde hånd ses gå ind i håndjernet, og det var tydeligt, at Sarah havde fat i hans håndled. Der lød et lille klik, og Sarah slap grebet. Hun kunne nu mærke, at Will lagde sit håndled på hendes fod, og igen lød der et lille klik idet Wills hånd gik ind i den lænke, som fodleddet var spændt fast med. Opak gav igen tegn til lægen, som nu var helt henne ved Sarah med sprøjten i hånden. Will havde nu været ved alle fire lænker samt taget to pistoler frem og idet sprøjten blev ført mod Sarahs arm, begyndte en blå plamage at brede sig over Sarah med høj hastighed, og det som havde været blåt forsvandt pludselig af syne. Sarah sås nu også på monitoren som en rød silhuet. Sprøjten blev slået ud af lægens hånd og Opak råbte: ”Fang dem! Jeg vil ha’ den spion på et sølvfad!” Sarahs arme og ben gik med et grønt skær igennem håndjernene, som holdt de slet ikke fast på noget. I hendes højre hånd holdt hun Wills venstre hånd, og han havde kastet en af pistolerne til hendes venstre hånd, hvor han selv havde en i højre. Hun greb pistolen, idet hun havde slået sprøjten ud af hånden på lægen. Samtlige soldater i lokalet begyndte at fumle med deres SV’ere, med undtagelse af Opak, som hurtigt fortrak op til sikkerhedsrummet. Sarah og Will skød nu vidt omkring sig, og de ramte ikke en eneste gang ved siden af. De få soldater som nåede at få deres SV’ere halvt op til ansigtet nåede blot at se to røde silhuetter af fuldvoksne mennesker som holdt i hånd, og med pistolsilhuetter i deres frie hænder, inden også de blev skudt. Der gik ikke mange øjeblikke, før lokalet var fyldt med soldater som lå ned. Parret løb ud af afhøringslokalet og skyndte sig ud mod det lokale, hvor børnene blev holdt fanget. Sarah havde brugt tilpas mange år af sit liv på basen til, at hun kendte den ud og ind og vidste præcis, hvor Opak ville holde børnene. Opaks stemme lød over samtlige af basens højtalere: ”Vi har en spion i huset ledsaget af Sarah. Samtlige tropper bedes gå mod område B3. Ingen må forlade stedet og hybriderne er topprioritet”. De få soldater som stadigvæk var vågne skyndte sig mod B3, hvor børnene var anbragt. Parret løb ud af lokalet igennem gangen. De nåede hurtigt hen til B3, hvor de brød igennem døren. Sarah og Will slap hinanden og kom til syne, og glæden var umiskendelig fra den ældste af drengene. ”Mor, far” råbte drengen. Will tog den ældste op, og Sarah tog babyen i favnen, hvorefter de igen greb hinandens hænder. En blå plamage bredte sig først fra Will og ud til de tre andre, og med et var de usynlige igen. De løb nu alle fire igennem døren, og den ældste dreng kunne slet ikke forstå, hvad der lige var sket. Der kom to soldater farende med SV på og pistoler i hænderne. Familien nåede dog rundt om et hjørne, inden soldaterne fik dem på kornet, så de fulgte efter dem. Sarah viste vejen til udgangen, hvor de passerede samtlige soldater, som Will havde ordnet tidligere. De var næsten henne ved udgangen, da soldaterne nåede frem og fik dem på kornet. Sarah vendte sig om og så på de to soldater, som nu skulle til at affyre pistolerne. Familien, som af soldaterne kunne ses som fire silhuetter, var nu stoppet op, fordi Sarah holdt fast på dem og trak i dem, så de var nødt til at stoppe. Soldaterne skød løs efter Sarah og Will, for de vidste hvad der ville ske, hvis de ramte børnene. Kuglerne fløj imod Sarah og Will, og havde retning imod begges hjerter. Idet de ramte Sarah og Will, var der et grønt skær i stedet for et skudhul, som patronerne fløj ind i, og de fløj lige igennem Sarah og Will for så at ramme udgangen bag dem. Soldaterne havde forventet, at dette ville ske, så de sænkede pistolerne og satte i løb igen. Sarah trak nu familien videre til døren, og idet hendes blik igen havde retning mod udgangen, trak den ene soldat igen pistolen og skød hende mod samme region. Sarah var så fokuseret på udgangen, at hun denne gang ikke opdagede skuddet, inden det ramte, og patronen borede sig derfor ind i hende, og ramte hende omkring hjertet. Will hev dem alle sammen videre ud igennem døren og rundt om et hjørne lige efter udgangen, så de ikke længere var indenfor soldaternes rækkevidde. Han blev lammet af sorg, da han kendte til skudsår og vidste, at dette ville få dødelig udgang, men sorgen blev hurtigt omdannet til vrede. Soldaterne løb videre, og de vidste nu, at deres pistoler ville ramme med hvert eneste skud. Idet de kom rundt om hjørnet, lå babyen på jorden sammen med den 3-årige, og Will stod ved siden af med en pistol i hver hånd. Denne gang havde han trukket nogle andre pistoler, og vreden brød ud af hans ansigt, idet han skreg. Pistolerne blev tømt på de to soldater, som var kommet rundt om hjørnet, og i modsætning til Wills tidligere pistoler, som skød med bedøvelsespile, var det normale kugler, og soldaterne gik i gulvet fulde af skudhuller. Blodet flød fra dem, da de ramte jorden. ”Hold ud Sarah. Du må ikke forlade mig”. Selvom det var nytteløst, holdt Will fast i håbet om hendes overlevelse. Han smed pistolerne, samlede Sarah og babyen op, og bad den 3-årige følge efter ham. De gik ikke langt før de nåede Wills bil, som pludselig kom til syne igennem en blå plamage, nøjagtig samme plamage som familien forsvandt igennem før. En mand kom til syne på førersædet. Han sprang ud af bilen og tog imod Sarah. Will fik børnene ind på forsædet, manden tog Sarah med ind på bagsædet, og Will skyndte sig ind på førersædet og satte i gang. Der lød et hvin fra dækkene, og inden for få øjeblikke var bilen væk fra basen. Opak havde observeret det hele. Lige indtil det øjeblik de kom væk fra udgangsdøren, og det sidste kamera ikke længere kunne spotte dem. Han var overraskende rolig, selvom han lige havde mistet de to hybrider, for han var udmærket klar over, at han en dag ville fange dem igen. Desuden var Sarah dødeligt såret, og det kunne han godt se sig tilfreds med. ”At blive mor har gjort dig rusten,” tænkte han, idet han forlod sikkerhedsrummet.


Under kørslen blev Sarahs livstegn svagere og svagere. De var ikke nået langt væk fra basen, før situationen blev kritisk, men Will var nødt til at fortsætte. Sarah anstrengte sig for at samle kræfter. ”Will” sagde hun svagt. ”Sørg for at Opak aldrig fanger Shaun og Matt. De skal ikke bøde for vores fejl. Jeg elsker dig, Will.” Hun vendte nu hovedet mod Shaun og Matt på forsædet. ”Jeg elsker jer så højt. Og Shaun, du må passe på din lillebror for mig.” Et helt urimeligt krav til en 3-årig, men Shaun lod til at forstå det. Sarah lukkede øjnene og tårerne løb ned af både hendes og Wills kinder. Shaun nikkede, ”Det skal jeg nok mor” og så begyndte tårerne også at løbe ned ad hans kinder.


Wills tårer spidsede til, da han bearbejdede Sarahs sidste ønske. Han vidste godt, at den eneste måde at beskytte deres børn på var at sende dem væk og afskære kontakten fuldstændig. Opak ville altid kunne spore dem, hvis de var sammen med ham, men hvis Will sendte dem væk, var der måske håb for, at de kunne få et normalt liv. Manden, som tidligere var fører af bilen, kiggede på Will. Han kunne aflæse Wills spekulationer og svarede på det ustillede spørgsmål: ”Jeg tager dem med til Europa. Opak vil aldrig kunne spore dem igennem mig, da han ikke ved noget om vores bekendtskab. Vi holder kontakten, så du kan følge med i deres opvækst.” ”Nej” svarede Will nærmest omgående. ”Jeg må ikke vide noget som helst om deres liv, hvem de er sammen med, eller hvor de bor. Opak må ikke finde dem på nogen måde og specielt ikke igennem mig.” Manden kiggede forbavset på ham, ”Jamen Opak finder dig aldrig. Du er den bedste af os og en mester i forsvinding.” Will svarede: ”Jeg tager ingen chancer. Sarahs ønske skal respekteres, og hun har fuldstændig ret. De skal ikke lide på grund af vores fejl.”


De nåede frem til et lille hus, og Will så på drengene. Hans tårevædede ansigt så nu endnu mere trist ud. ”Jeg ved, at I vil klare jer godt. Jeg ved det bare.” Han steg ud og tog imod Sarah fra manden som efterfølgende steg ind på førersædet. Han kørte væk med børnene, og tilbage stod Will med Sarah i favnen. Inde fra bilen råbte Shaun: ”FAAAAR,” men han var allerede ude af syne. ”Jeg beklager virkelig, at det skal være sådan,” sagde manden og så på Shaun og babyen. ”Jeg kender en familie i Danmark, som vil tage imod jer og passe jer, som var I deres egne børn.” De kørte til en mindre lufthavn, hvor der kun stod et fly. De offentlige lufthavne var overvåget af WTW. Manden steg ud og snakkede med et par mænd ved flyet. Han forklarede dem, at planerne var ændret, og at de to drenge skulle flyves alene til Danmark, hvor dette par ville tage imod dem. Mændene fik udleveret et stykke papir, og drengene blev sat ombord på flyet. Babyen som havde været stille det meste af aftenen begyndte nu at græde voldsomt, og Shaun kunne heller ikke holde tårerne tilbage længere.









Kapitel 2


Shaun Stealer


Lærer Carlsen underviste 9. klasse om materier og deres manglende evne til at udfylde det samme rum, hvor den ene materie måtte vie for den anden. Shaun fulgte spændt med, da hans passion for fysikkens mysterier var umættelig. ”Nogle materier har evnen til at udvide sig med så stor en kraft, at de skubber andre væk, mens de udvikler sig til deres næste stadie,” lød det oppe fra lærerbordet. ”Hvis den materie, som skubbes væk, selv er af en større kraft, må de kæmpe om pladsen, hvor kun det stærkeste stof vinder.” Halvdelen af klassen var stået af for lang tid siden, enten på grund kedsomhed eller fordi de ikke forstod, hvad læreren fablede om. ”Det besværlige ved forskning af materier er netop, at vi taler om bittesmå atomer, som reagerer med hinanden. Der er mange reaktioner, som mennesket endnu ikke forstår, og derfor er forskningen vigtig, så vi kan påvirke udviklingen af stofferne i den retning, som vi ønsker, blandt andet til at udvikle antistoffer mod sygdomme. Det kan endda være, at forskningen ender med en kur mod kræft.” Shaun tog hvert enkelt ord til sig og drømte om, at han en dag udviklede kuren mod kræft. Han forstillede sig et podie, hvor han stod høj og flot i jakkesæt med sit korte mørke hår sat pænt. Hvordan ville det ikke være at stå foran et bredt publikum af folk fra hele verden, som var kommet for at hylde Shaun, når han fik overrakt nobelprisen? Han blev dog hurtigt hyllet væk fra drømmen, da han fik øjenkontakt med Kelly.


Hun sad ved et bord skråt over for ham, og var i færd med at se sig rundt i lokalet efter noget mere spændende end Hr. Carlsens evige pladren. Hendes lange lyse hår viftede lige så stille til siden, idet hun vendte sig og så mod Shaun. Synet af hendes blågrønne øjne var som et roligt og fredfyldt ocean, som sendte en til et lykkeligt sted, hvorfra man bare aldrig ville hjem igen. Kelly var en flot pige, hvis udstråling kunne få selv lærerne til i et øjeblik at glemme de svære forhold, hun lever med derhjemme. Shaun røg nu ind i en ny drøm, hvor han og Kelly løb hånd i hånd langs strandkanten, hvor hun var iført en løstsiddende hvid kjole, der flagrede i samme tempo som hendes lange lyse hår. Shaun sad og blev endnu mere lykkelig, end da han havde fundet kuren mod kræft. Lige så hurtigt som han kom væk fra den første drøm skete det også med den anden. Nu vendte Kellys sidekammerat sig også om, og hans øjne var knap så fredfyldte, da de mødte Shauns.


Kevin var klassens bølle. Han var større end alle de andre drenge, og havde derfor nogle medløbere, som af frygt for en god omgang tæsk hjalp ham med hans unoder. På den måde holdt de sig på hans gode side. Shaun var ret ligeglad med Kevin, hvad det angik. Han var selv meget vellidt, og når der var optakt til håndgemæng blandt andre fra klassen, gik han altid i mellem i håb om at undgå, at nogen kom til skade. For det meste lykkedes det, men nogle gange kammede Kevin bare over, og så kunne end ikke Shauns mægleregenskaber redde nogen fra en omgang øretæver. Problemet med Kevin var, ifølge Shaun, at han var kæreste med Kelly. Hvordan de to fandt sammen var en gåde for Shaun. Han havde altid bøgerne i første række, og havde derfor ikke brugt meget tid på at udforske det andet køn og dets mysterier. Dette til trods for, at en del piger gerne ville have Shaun. Hans intellekt blev overskygget af hans humor og glæde, og så var han ovenikøbet en høj og veludseende dreng, hvilket faldt i god jord hos pigerne. Det var dog kun på det sidste, at Shaun havde fået øje for det andet køn og mere specifikt for Kelly. Hun var det eneste der kunne løsrive ham fra at høre efter i timen. Kevins øjne borede sig ind i Shauns. Der var ingen tvivl om, at Shaun og Kellys udvekslede blikke var blevet opdaget af flere i klassen og i særdeleshed Kevin. Shaun skyndte sig tilbage til at følge med i timen, og Kelly fandt hurtigt ud af hvorfor og fulgte trop. Kevin var til gengæld ikke tilfreds. Hans blik slap ikke Shaun, og blikkets intense boring gjorde det svært for Shaun at følge med. Han plejede at kunne fjerne tankerne fra alt, når han lyttede til undervisningen, men siden han havde begyndt at lægge mærke til Kelly, var det ikke gået helt som før.


Carlsen kunne mærke en vis summen i klassen, og hævede derfor stemmen, imens han forklarede videre. Summen aftog og alle lod til igen at have fokus op mod tavlen. Tankerne gik til gengæld på, hvad Kevin ville gøre ved Shaun i frikvarteret. Shaun havde aldrig været op at slås. Han havde aldrig givet nogen grund til at slås med ham, så de andre i klassen var overbevist om, at der lå noget af en røvfuld i vente. Klokken ringede og Carlsen skyndte sig at minde klassen om, at næste kapitel i fysikbogen var lektier til næste gang. Shaun opfangede ikke dette, da han stadigvæk kunne mærke blikket. Det gjorde heller ikke det store, da Shaun allerede for længe siden havde læst bogen færdig og var i fuld gang med fysikbøgerne fra gymnasiet.


Nogle fra klassen skyndte sig at tage deres ting og komme af sted ved lyden af klokken. Andre bevægede sig langsommere, da de ville se udviklingen i situationen. Eleverne plejede altid at skynde sig hjem om fredagen, især da denne fredag bød på skolefest senere på eftermiddagen. Kevin rejste sig og gik direkte hen til Shaun. Carlsen, som havde luret situationen, tog også sin tid, da han ikke ville have, at noget uventet skulle ske. ”Hold øjnene for dig selv bognørd,” sagde Kevin vredt til Shaun, dog ikke så højt at Carlsen kunne høre det. ”Undskyld Kevin, men der er ikke noget at hidse sig op over. Jeg faldt blot hen over den spændende fysik, som vi var blevet undervist i.” Kevins ansigt blev endnu mere arrigt, men han havde alligevel opfanget Carlsens stadige tilstedeværelse, og der var ingen grund til at spille så meget med musklerne, når det nu kun var Shaun, det drejede sig om. ”Hvis jeg fanger dig bare så meget som fem meter fra hende, vil du få sådan en omgang, at du ville ønske, du aldrig var blevet født,” snerrede Kevin, og så tog han Kelly i hånden og gik. Shaun tog det helt afslappet, da han vidste, at han bare skulle holde sig til sine bøger, som han plejede. Dog blev han alligevel mærket af, at Kelly ikke havde skænket ham et eneste blik efter at Kevin havde fået øje på dem.


Shaun tog hjem uden at tænke videre over episoden. Han ville hellere fordybe sig i materielæren. Dårligt nok havde han trådt ind ad døren i deres lille hus i provinsen, før hans plejemor Karen overfaldt ham med et kram og en velkommen. Hun var altid kærlig overfor hendes to sønner, og Shaun elskede hende meget højt, men nogle gange kunne hendes gode intentioner være så overvældende, at det kunne blive for meget. Shaun og Matt havde boet i plejefamilien, så længe de kunne huske. Det var ikke meget, de vidste om deres biologiske forældre. Deres far havde været videnskabsmand og moderen indenfor militæret, og så havde de været gode og vellidte mennesker. Shaun lirkede sig fri fra Karens kram for at komme ind på sit og Matts fælles værelse og fordybe sig i bøgerne, men han blev stoppet på vejen af Matt, der havde en besked fra Martin. Han var en af Shauns venner fra skolen. Martin bad Matt minde ham om, at de skulle mødes senere og tage til festen på skolen sammen. Shaun, som havde glemt alt om festen, blev lidt ærgerlig over beskeden, da han hellere ville blive hjemme og læse, men han havde lovet at dukke op til festen, og han ville ikke bryde sit løfte. Desuden var det en oplagt mulighed for at få øjenkontakt med Kelly igen. Kevin episoden var på dette tidspunkt allerede glemt for Shaun. Da der var nogle timer til mødetidspunktet, gik Shaun ind og læste lidt op på materiers udvikling. Matt rystede blot på hovedet, så hans lange mørke hår flagrede. Han havde aldrig forstået Shauns fascination af bøger. Selv kunne han ikke vente med at blive færdig på skolen og komme ud og tjene penge.


Timerne gik desværre alt for hurtigt, når Shaun lå og læste, og inden han fik set sig om, var det blevet aften, og han skulle til og af sted. Martin var som altid mødt op før det aftalte tidspunkt, da han var ivrig efter at komme af sted. Han var fløjet forbi Karen, som allerede var vant til Martins tempo, og i et hastigt hej for han direkte ind til Shaun på værelset. ”Du bruger alt for lang tid på de bøger, mand. Hvis du brugte lige så lang tid på at studere damerne, ville du være en Don Juan nu,” beklagede Martin, imens han forsøgte at skynde på Shaun, som absolut ikke havde for travlt med at komme af sted. ”Hvis bare damerne var så interessante som fysikkens mysterier, havde jeg skam også gjort det,” svarede Shaun, selvom han alligevel havde svært ved at få tankerne væk fra Kelly nu, hvor emnet piger igen var blevet bragt op. Samtidig studsede han over Kevin episoden igen. Hvad mon der skete i aften, hvis han nærmede sig hende? Kevin havde uden tvivl dagens hændelse i frisk erindring. Shaun ville hellere undgå konfrontation end at opfylde sin nysgerrighed over denne piges aura, som ellers var utrolig fængende. Hvis han bare passede sit i aften og holdt sig til Martin, skulle alt nok falde på plads. Matt var trådt ind på værelset for at se til Shaun og Martin. Han ville gerne med dem til fest, ikke på grund af festen, men fordi han gerne ville tilbringe tid med sin bror. Selvom Shaun elskede at læse, tilbragte han meget tid med sin tre år yngre lillebror, og de havde det rigtig godt sammen. ”Desværre Matty. I aften står den på skolefest, og du ved, at jeg aldrig holder mig tilbage for sådan nogle fantastiske begivenheder,” sagde Shaun med et skævt smil. Martin brød ind og lovede Shaun, at aftenen ville blive helt fantastisk. Han gik i Shauns parallelklasse og havde derfor hverken set eller hørt dagens begivenhed. Martin var mere opsat på selv at komme i snak med en anden pige fra Shauns klasse, og han vidste, at Shaun kunne hjælpe ham tættere på. ”Vi skal til og afsted, for ellers kommer vi for sent,” kom det fra Martin. ”Ro på mand. Klokken er ikke engang 19, og det er først der, dørene åbner,” svarede Shaun beroligende. ”Og mor bliver nok bitter, hvis du ikke får en bid mad, inden du tager af sted,” tilføjede Matt.


De tog alle tre ud i køkkenet og fik noget mad sammen med Karen. Plejefar var endnu ikke kommet hjem, så Karen serverede maden uden ham. Shaun og Martin tog af sted mod skolen, og Shaun overvejede at fortælle Martin om episoden med Kevin. Han ville derimod ikke ind på Kelly, hvorfor han undlod at fortælle noget.


De ankom ved halvottetiden, og der var allerede en del fra begges klasser til stede. Et par drenge kom hen til dem, da de fik øje på Shaun. ”Det var noget værre noget med ham Kevin” og ” tror du han kommer efter dig i aften?” sagde drengene, men Shaun fejede dem bare af og garanterede, at der ikke ville ske mere. Martin blev derimod nysgerrig, og så måtte Shaun fortælle om hændelsen. Han undlod dog at fortælle, at der var noget om Kevins anklage, og at han virkelig havde stjålet blikke fra Kelly. De kom ind på skolen, hvor der var de sædvanlige grupperinger. Grupperne stod med deres sodavand i hånden, men de fleste havde allerede fundet deres lommelærker frem og fyldt noget ekstra i glassene. Det var almindeligt for de sidste par fester, at man tog noget alkohol med, som man skjulte inde under tøjet, så det ikke blev opdaget. Hverken Martin eller Shaun havde dog gjort dette, så Martin var meget ivrig efter at finde nogle af deres venner i håb om at skaffe sig lidt. Inde i skolens kantine var der en stor bar, hvor man kunne købe sodavand og slik. Der var sat et stort anlæg op, hvor musikken kørte for fuldt drøn med lys og farver. Foruden skolens kantine, hvor festen blev holdt, var der et par lokaler åbne i nærheden, som lærerne brugte til garderobe og afslapning, hvis de havde brug for en stund væk fra børnene. Der var dog altid flere klasselokaler åbne, end der var nødvendigt, og der var altid nogle elever, som befandt sig i disse. Enten grupperinger som skulle snakke for sig eller fylde op på lommelærkerne, eller kærestepar som gerne ville have lidt tid alene. Martin og Shaun fandt nogle venner fra klassen i kantinen, og stillede sig for at snakke med dem og få noget alkohol. Imens de stod der og snakkede, lagde Shaun mærke til, at Kelly og Kevin kom ud af et lokale. De kom gående først Kelly og så Kevin, og de så meget utilfredse ud. De andre fik nu også øje på det, da de så Shaun kigge den vej. En af vennerne pointerede at det var Shauns skyld, det ikke gik så godt imellem dem, og så gik snakken ellers i højt humør om hvor stort et fjols Kevin var, og hvorfor Kelly ikke skulle være sammen med ham. Shaun følte ikke for at deltage i samtalen, og da han fik øje på lærer Carlsen, begyndte han at gå imod ham. Carlsen var på vej ind til lærernes garderobe og lave vagtskifte, så det var en oplagt mulighed for at få en snak om materier. Både få uddybet undervisningen fra tidligere, men også for at komme på andre tanker. Inde ved garderoben var der få mennesker, som skulle af med deres jakker, så Shaun ventede til de var væk, så han kunne få snakket med læreren. ”Hey Shaun, er det ikke lidt tidligt at tage hjem,” kom det fra Carlsen. ”Jeg er ikke på vej hjem Hr. Carlsen. Ville bare høre lidt om materier, som jeg ikke helt fangede tidligere,” svarede han. ”Jeg har sagt, at du bare kan kalde mig Jens, og det var jo meget basalt det i undervisningen Shaun. Det burde ikke være et problem.” Carlsen havde et lidt skævt smil på, for han var udmærket klar over, at Shaun havde læst videre på stoffet, og at hans spørgsmål var til noget langt mere besværligt. Han skulle lige til at stille spørgsmålet, men i samme øjeblik var Kelly kommet hen til dem. Hun hilste pænt på Hr. Carlsen og spurgte Shaun om ikke han lige havde et øjeblik. Shaun så forskrækket over på Carlsen, for selvom han gerne ville snakke med Kelly, var der noget over hende der gjorde, at han blev mundlam og pludselig fik det varmt. ”Vi tager bare materierne på et andet tidspunkt Shaun. Gå du ud og få en snak med pigebarnet.” Irriteret over Carlsens manglende samarbejde tog Shaun med Kelly ud fra garderoben, og så begyndte han at tænke på, om ikke Kevin ville komme efter ham. Kelly opfangede Shauns søgen efter Kevin og beroligede ham med, at Kevin var gået. De gik ind i et af de tomme lokaler, og på vejen så Martin dem og gav Shaun et blink med øjet. Martin og de andre synes det var ret godt klaret, at Shaun turde trodse Kevin på den måde, og de havde aldrig regnet med, at lige han kunne finde på det.

